text: ঢাকা বিশ্ববিদ্যালয় ছাত্রলীগের কমিটিতে স্থান পেয়েছে কুলাউড়ার তিন ছাত্রনেতা | এইবেলা
  ঢাকা বিশ্ববিদ্যালয় ছাত্রলীগের কমিটিতে স্থান পেয়েছে কুলাউড়ার তিন ছাত্রনেতা
  মে ২৩, ২০১৬ মে ২৩, ২০১৬ - জাতীয়, নির্বাচিত, ব্রেকিং নিউজ, মৌলভীবাজার, রাজনীতি, স্থানীয়, স্লাইডার
  এইবেলা, কুলাউড়া, ২৩ মে :: বাংলাদেশ ছাত্রলীগের অন্যতম প্রভাবশালী ইউনিট বাংলাদেশের সর্বোচ্চ বিদ্যাপিঠ ঢাকা বিশ্ববিদ্যালয় শাখার ২০১ সদস্য বিশিষ্ট পূর্ণাঙ্গ কমিটি ২২ মে শনিবার ঘোষণা করা হয়েছে।
  শনিবার দুপুরে বিশ্ববিদ্যালয়ের মধুর ক্যান্টিনে ঢাবির সভাপতি আবিদ আল হাসান ও সাধারণ সম্পাদক মোতাহার হোসেন প্রিন্সের সুপারিশকৃত এ কমিটি অনুমোদন দেন বাংলাদেশ ছাত্রলীগ কেন্দ্রীয় সংসদের সভাপতি সাইফুর রহমান সোহাগ ও সাধারণ সম্পাদক এস এম জাকির হোসাইন। ছাত্রলীগের প্রভাবশালী এ ইউনিটের পূর্ণাঙ্গ কমিটিতে স্থান পেয়েছেন মৌলভীবাজার জেলার কুলাউড়া উপজেলার তিন মেধাবী, পরিশ্রমী ও সাহসী ছাত্রনেতা। তারা হলেন যুগ্ম-সাধারণ সম্পাদক সাঈদ খান শাওন, সহ-সম্পাদক মো. হাসান, উপ-নাট্য ও বিতর্ক সম্পাদক সাইদুল ইসলাম চৌধুরী।
  যুগ্ম-সাধারণ সম্পাদক সাঈদ খান শাওন ঢাকা বিশ্ববিদ্যালয়ের রাষ্ট্রবিজ্ঞান বিভাগের স্নাতক শেষ বর্ষের শিক্ষার্থী ও বিশ্ববিদ্যালয়ের এস এম হলের বর্তমান সহ-সভাপতি। তার পৈতৃক নিবাস কুলাউড়া উপজেলার কুলাউড়া পৌরসভার ৮ নং ওয়ার্ডের উত্তর চাতলগাও গ্রামে। সহ-সম্পাদক মো. হাসান ঢাকা বিশ্ববিদ্যালয়ের ইসলাম শিক্ষা বিভাগের স্নাতক শেষ বর্ষের শিক্ষার্থী ও জিয়া হলের ছাত্র। তার পৈতৃক নিবাস কুলাউড়া উপজেলার ভুকশিমইল ইউনিয়নে।
  উপ-নাট্য ও বিতর্ক সম্পাদক সাইদুল ইসলাম চৌধুরী ঢাকা বিশ্ববিদ্যালয়ের পদার্থবিজ্ঞান বিভাগের শিক্ষার্থী ও ফজলুল হক হলের ছাত্র। তার পৈতৃক নিবাস কুলাউড়া উপজেলার বরমচাল ইউনিয়নে। ঢাকা বিশ্ববিদ্যালয়ের ছাত্রলীগের পূর্ণাঙ্গ কমিটিতে কুলাউড়ার তিনজন নেতৃত্বে আসায় উপজেলাব্যাপী ছাত্রলীগের নেতৃবৃন্দ এবং বিভিন্ন মহল হতে শুভেচ্ছা ও অভিনন্দন জানান।#